जनताले सरकार भएको अनुभूति गर्न पाएनन् : गुरुङ
एमाले उपमहासचिव पृथ्वीसुब्बा गुरुङले मुलुकमा सरकार नभएको टिप्पणी गरेका छन् । उनले संवैधानिक र कानुनी रुपमा मात्रै सरकार रहेको तर व्यवहारिक रुपमा नरहेको बताए ।
लमजुङ — एमाले उपमहासचिव पृथ्वीसुब्बा गुरुङले मुलुकमा सरकार नभएको टिप्पणी गरेका छन् । उनले संवैधानिक र कानुनी रुपमा मात्रै सरकार रहेको तर व्यवहारिक रुपमा नरहेको बताए ।लमजुङको बेंसीसहर नगरपालिका-५, नाल्मास्थित अन्नपूर्ण माविको हिरक जयन्ती तथा प्रथम नाल्मा महोत्सव २०८० को मंगलबार उद्घाटन गर्दै उनले एमालेको झुलाघाट–चिवाभन्ज्याङ यात्राबाट देशमा सरकार नभएको प्रमाणित भएको बताए ।‘हामीले १ हजार ८ सय ७९ किलोमिटर यात्रा गर्दा मध्यपहाडी (पुष्पलाल) लोकमार्गको हरिबिजोग देख्यौं । अधकल्चो पुल, पिच गर्न ठिक्क गरेको, ग्राभेल गरेर छोडेको ठाउँमा झार पलाएको कति भेट्यौं,’ उनले भने, ‘ठेक्का लिएका ठेकेदारहरु काम गरिरहेका छैनन् । सरकारले काम लगाउनुपर्छ कि पर्दैन ?’२१ दिने यात्रामा सबैभन्दा बढी बसाइँसराईको समस्या देखिएको भन्दै उनले भने, ‘सरकार छ नेपालमा । प्रचण्डजी प्रधानमन्त्री हुनुहुन्छ । तर, सरकार छैन नेपालमा ।’ उनले जताततै बिग्रिएको, भत्किएको र जनतामा निराशामात्रै देखेको बताए । उनले सरकार भएको अनुभूति जनताले नगरेको बताए ।प्रतिनिधिसभा सदस्यसमेत रहेका उनले महँगी, भ्रष्टाचार, तस्करी, घुसखोरी बढेको तर नियन्त्रण गर्न नसक्दा सरकार असफल बनेको आरोप लगाए । ‘सरकारका मन्त्रीहरु तस्कर र विचौलियासँग साँठगाँठ हुन्छ । जनताका कुनै पनि काम गर्न सक्दैन’ उनको भनाइ थियो । उनले नेपाल जस्तो गरिब देशबाट १ खर्ब पैसा विदेशिएको बताए । ‘विश्वविद्यालयमात्रै १३ वटा भइसक्यो । विश्वविद्यालयको हालत देखेका छौं । विद्यार्थी विदेश जान बाध्य छन् । सरकार काठमाडौं बसेर गीत गाइरहेको छ’ उनले भने । उनले शान्ति सुरक्षा, अमनचयन, विकास र समृद्धि अहिले शून्यप्रायः रहेको बताए ।कार्यक्रममा पूर्वसांसद जमीन्द्रमान घले, एमाले गण्डकी प्रदेश समिति सचिव धनञ्जय दवाडी, गण्डकी प्रदेशसभा सदस्य यशोदा रिमाल, जिल्ला समन्वय समिति प्रमुख पूर्णबहादुर गुरुङ, बेंसीसहर नगरपालिका प्रमुख गुमानसिंह अर्याल, माओवादी केन्द्र जिल्ला समन्वय समिति लमजुङका सचिव सुनिल सुनार, प्रमुख जिल्ला अधिकारी रामकृष्ण अधिकारीलगायतले देश विकास र समृद्ध नेपालका लागि सबै एकजुट हुन आवश्यक रहेको औंल्याए । आयोजक अन्नपूर्ण मावि विद्यालय व्यवस्थापन समिति अध्यक्ष एवं वडाध्यक्ष इन्द्रबहादुर गुरुङले मंगलबारदेखि सुरु भएको महोत्सव पुस ६ गतेसम्म सञ्चालन हुने बताए ।